ইকবাল আহমদ সরকার : গাজীপুরে শনিবার পৃথক সড়ক দুর্ঘটনায় এক মহিলাসহ দুজন নিহত ও অপর একজন আহত হয়েছেন। নিহতরা হচ্ছেন নাসরিন (৩০) এবং অপর অজ্ঞাত ভ্যান চালক (৪০)।  পুলিশ ও স্থানীয় সূত্র জানায়, ঢাকা-ময়মসিংহ মহাসড়কের সদর উপজেলার পোড়াবাড়ি এলাকায় সকাল সাড়ে ১০টার দিকে ঢাকার নবাবগঞ্জ এলাকার নাসরিন তার মেয়ে মীমকে (০৭) নিয়ে সড়ক পারাপারের সময় ময়মনসিংহগামী বাস তাকে চাপা দেয়। এতে ঘটনাস্থলেই তিনি নিহত হন। এ  সময় মেয়ে মীম আহত হয়। এলাকাবাসী আহত মীমকে উদ্ধার করে গাজীপুর সদর হাসপাতালে পাঠায়। পুলিশ ঘটনাস্থল থেকে লাশ উদ্ধার করে ময়না তদন্তে জন্য গাজীপুর সদর হাসপাতাল মর্গে পাঠায়। নিহত নাসরিন ওই এলাকায় আত্মীয়ের বাসায় বেড়াতে এসেছিলেন। অপরদিকে দুপুর ১২টার দিকে একই মহাসড়কের সদর উপজেলার মালেকের বাড়ি এলাকায় ঢাকা গামী একটি প্রাইভেটকারের চাপায় অজ্ঞাত এক ভ্যানচালক ঘটনাস্থলেই নিহত হন।